送鄭惠叔司封江西提舉
作者：樓鑰
朝代：宋

paragraphs: 君名切斗魁，步武上霄極。
蓬萊群玉府，圖書照奎壁。
郎官應列宿，寖覺象緯逼。
胡爲作使星，炯炯向江國。
仰奉鶴髮親，版輿映萊服。
昔日紅蓮池，帥垣資婉畫。
方將散餘潤，連城被膏澤。
官搉與民繇，豐儉煩振糴。
小試活國手，疲甿頼休息。
便歸侍玉皇，拱立香案側。
富貴殊未已，行行上鸞掖。
君其妙演綸，三能看齊色。